b'\n_START_ARTICLE_\nZgodovina Antarktike\n_START_PARAGRAPH_\nPo odcepitvi od Gondvane je Antarktika po\xc4\x8dasi polzela na njen sedanji polo\xc5\xbeaj okrog ju\xc5\xbenega te\xc4\x8daja. Z ledom je bila pokrita pribli\xc5\xbeno od za\xc4\x8detka pliocena pred 5 milijoni let.\n_START_SECTION_\nPrve odprave\n_START_PARAGRAPH_\nPo dolo\xc4\x8ditvi polo\xc5\xbeaja severnega magnetnega te\xc4\x8daja leta 1831, so raziskovalci in znanstveniki pri\xc4\x8deli iskati \xc5\xa1e ju\xc5\xbenega. Eden njih, James Clark Ross, je dolo\xc4\x8dil njegov natan\xc4\x8den polo\xc5\xbeaj, a ga ni mogel dose\xc4\x8di. Kartiral je tudi Rossovo ledeno polico, ki je kasneje dobila ime po njem._NEWLINE_Leta 1897 je odprava z mednarodno zasedbo pod vodstvom Belgijca Adriana de Gerlacha iz Antwerpna v Belgiji odplula proti Antarktiki. Sestavljali so jo: romunski zoolog Emile Racovitza, poljski geolog Henryk Arctowski, belgijski navigator in astronom George Lecointe, nekaj Norve\xc5\xbeanov, vklju\xc4\x8dno z Roaldom Amundsenom, in ameri\xc5\xa1ki kirurg Frederick A. Cook. Leta 1898 so postali prvi ljudje, ki so prezimili na Antarktiki, saj se je njihova ladja Belgica ujela v led. To se je zgodilo 28. februarja 1898. Ledeni oklep jih je izpustil \xc5\xa1ele 14. marca 1899. Medtem se je nekaj mo\xc5\xbeem zme\xc5\xa1alo, ne le zaradi polarne no\xc4\x8di in dolgotrajnih te\xc5\xbekih razmer, temve\xc4\x8d tudi zaradi jezikovnih te\xc5\xbeav med razli\xc4\x8dnimi narodnostmi.\n_START_SECTION_\nNarodna antarkti\xc4\x8dna odprava\n_START_PARAGRAPH_\nBritanska Narodna antarkti\xc4\x8dna odprava (ang. National Antarctic Expedition) je potekala v letih 1901\xe2\x80\x931904. Vodil jo je Robert Falcon Scott, dosegla pa je to\xc4\x8dko 857\xc2\xa0km stran od ju\xc5\xbenega te\xc4\x8daja.\n_START_SECTION_\nBritanska antarkti\xc4\x8dna odprava\n_START_PARAGRAPH_\nErnest Shackleton, \xc4\x8dlan Scottove odprave, je organiziral in vodil Britansko antarkti\xc4\x8dno odpravo (ang. British Antarctic Expedition) v letih 1907\xe2\x80\x931909. Njen glavni cilj je bil zopet dose\xc4\x8di ju\xc5\xbeni te\xc4\x8daj. Morali so se obrniti 180\xc2\xa0km pred ciljem.\n_START_SECTION_\nOdpravi Scotta in Amundsena na ju\xc5\xbeni te\xc4\x8daj\n_START_PARAGRAPH_\n14. decembra 1911 je skupina pod vodstvom norve\xc5\xa1kega polarnega raziskovalca Roalda Amundsena prvi\xc4\x8d dosegla ju\xc5\xbeni te\xc4\x8daj. En mesec kasneje ji je sledila skupina Roberta Falcona Scotta. Ob povratku jih je zajel sne\xc5\xbeni vihar - blizzard in vsi \xc4\x8dlani so umrli. Po raziskovalcih se imenuje Postaja Amundsen-Scott na ju\xc5\xbenem te\xc4\x8daju.\n_START_SECTION_\nImperialna transantarkti\xc4\x8dna odprava\n_START_PARAGRAPH_\nBritanska Imperialna transantarkti\xc4\x8dna odprava (ang. Imperial Trans-Antarctic Expedition), ki jo je zopet vodil Shackleton, se je leta 1914 odlo\xc4\x8dila pre\xc4\x8diti Antarktiko prek te\xc4\x8daja. Njihova ladja, Endurance (Vzdr\xc5\xbeljivost), je bila ujeta in zdrobljena med ledenimi plo\xc5\xa1\xc4\x8dami, \xc5\xa1e preden so pristali. \xc4\x8clani odprave so pre\xc5\xbeiveli po potovanju prek ledu do Slonovega otoka (ang. Elephant Island). Shackleton in peterica ostalih je nato v odprtem \xc4\x8dolnu z imenom James Caird pre\xc4\x8dila Ju\xc5\xbeni ocean, pristala na Ju\xc5\xbeni Georgii in pre\xc4\x8dkala otok, da bi dosegla kitolovsko postajo Grytviken in tam zagnala preplah.\n_START_SECTION_\nOdprave admirala Byrda\n_START_PARAGRAPH_\nKontraadmiral ameri\xc5\xa1ke mornarice Richard Evelyn Byrd je vodil pet antarkti\xc4\x8dnih odprav v 30., 40. in 50. letih 20. stoletja. 28. in 29. novembra 1929 je skupaj s pilotom Berntom Balchnom preletel ju\xc5\xbeni te\xc4\x8daj, da bi ponovil svoj dose\xc5\xbeek iz leta 1926 s severnega te\xc4\x8daja. Njegove raziskave so znane po objektivnosti, predstavljajo pa tudi temelj modernega raziskovanja Antarktike. Byrd je bil tudi pionir letalstva na tem kontinentu._NEWLINE_Do 31. oktobra 1956 nih\xc4\x8de ni ponovno stopil na ju\xc5\xbeni te\xc4\x8daj. Tega dne je kontraadmiral ameri\xc5\xa1ke mornarice George Dufek  skupaj z drugimi na te\xc4\x8daju pristal z letalom Douglas DC-3.\n_START_SECTION_\nOdprave med mednarodnim geofizikalnim letom (1957)\n_START_PARAGRAPH_\nMed mednarodnim geofizikalnim letom 1957 je bilo na Antarktiko poslanih veliko odprav._NEWLINE_Novozelandski gornik Edmund Hillary je vodil odpravo, ki je za polarna potovanja uporabljala kmetijske traktorje. Na te\xc4\x8daj je pri\xc5\xa1la pozno v letu 1957. To je bila prva odprava po Scottovi, ki je na te\xc4\x8daj pri\xc5\xa1la po kopnem. Hillary je pu\xc5\xa1\xc4\x8dal skladi\xc5\xa1\xc4\x8da hrane za Britansko transantarkti\xc4\x8dno odpravo (ang. British Trans-Antarctic expedition) in v svojem slogu do te\xc4\x8daja pri\xc5\xa1el po ovinku, saj je odprava potekala dobro. Leta 1958 je britanski raziskovalec Vivian Fuchs vodil uspe\xc5\xa1no \xc4\x8dezte\xc4\x8dajno odpravo, ki je kon\xc4\x8dala potovanje po Shackletonovi zamisli.\n_START_SECTION_\nSodobnost\n_START_PARAGRAPH_\nPogodba o Antarktiki je bila podpisana 1. decembra 1959 in za\xc4\x8dela veljati 23. junija 1961._NEWLINE_Otrok z imenom Emilio Marcos de Palma je bil rojen blizu Zaliva upanja (ang. Hope Bay) 7. januarja 1978. Postal je prvi \xc4\x8dlovek, rojen na Antarktiki in obenem najju\xc5\xbeneje rojeni \xc4\x8dlovek v zgodovini. Njegova mati je od\xc5\xa1la na Antarktiko po ukazu argentinske vlade._NEWLINE_28. novembra 1979 se je potni\xc5\xa1ko letalo DC-10 novozelandske letalske dru\xc5\xbebe Air New Zealand zaletelo v Mount Erebus na Rossovem otoku. Vseh 257 potnikov je umrlo. Nesre\xc4\x8da je povzro\xc4\x8dila konec turisti\xc4\x8dnih poletov komercialnih letalskih prevoznikov na Antarktiko, saj bi morebitno iskanje in re\xc5\xa1evanje zahtevalo preve\xc4\x8d sredstev._NEWLINE_Marca 2002 se je iz Ledenega jezika Thwaites in Ledene police Larsen B na antarkti\xc4\x8dnem polotoku odtrgala ledena gora s povr\xc5\xa1ino 5500\xc2\xa0km in se razdrobila v manj\xc5\xa1e delce. Ledena polica je bila debela 200 metrov in je imela povr\xc5\xa1ino 3250\xc2\xa0km\xc2\xb2.'